# Likumprojekts

**Personas datu apstrādes likums**

**I nodaļa**

**Vispārīgie noteikumi**

**1. pants. Likumā lietotie termini**

Likumā ir lietoti 2016. gada 27. aprīļa Eiropas Parlamenta un Padomes regulas (ES) 2016/679 par fizisku personu aizsardzību attiecībā uz apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Datu regula) 4. pantā atrunātie termini.

**2. pants. Likuma mērķis un darbības joma**

(1) Likuma mērķis ir radīt tiesiskus priekšnoteikumus fiziskās personas datu (turpmāk – dati) aizsardzības sistēmas izveidošanai nacionālajā līmenī, paredzot šim nolūkam nepieciešamās institūcijas, nosakot to kompetenci un darbības pamatprincipus, kā arī reglamentējot datu aizsardzības speciālistu darbību un datu apstrādes un brīvas aprites noteikumus.

(2) Likums regulē institucionālos jautājumus, procedūras, tiesiskās attiecības, lai nodrošinātu datu aizsardzību pamatprincipu ieviešanu nacionālajā līmenī saskaņā ar Datu regulu.

**II nodaļa**

**Datu valsts inspekcijas funkcijas, uzdevumi un statuss**

**3. pants. Datu valsts inspekcija**

(1) Datu valsts inspekcija (turpmāk – Inspekcija) ir **Ministru kabineta pārraudzībā esošā** valsts iestāde, kas pilda šajā likumā noteiktās funkcijas datu apstrādes jomā un Latvijas Republikas datu uzraudzības iestādes funkcijas Datu regulas 51. panta izpratnē.

(2) Inspekcijas darbības mērķis ir aizsargāt indivīdu pamattiesības un pamatbrīvības datu aizsardzības jomā.

(3) Inspekcija savā darbībā ir neatkarīga.

(4) Inspekcijas nodarbinātie lēmumus pieņem patstāvīgi un vienpersoniski, pamatojoties uz savu pārliecību un likumiem, ievērojot personu vienlīdzību likuma un tiesas priekšā, nevainīguma prezumpciju, patiesību un likumību.

(5) Ministru kabinets institucionālo pārraudzību īsteno ar tieslietu ministra starpniecību. Tieslietu ministra tiesības īstenot pārraudzību neattiecas uz lēmumiem, ko Inspekcija pieņem, īstenojot šā likuma 4.pantā minētās funkcijas, 5.pantā minētos uzdevumus un realizējot 6.pantā minētās tiesības.

(6) Inspekciju finansē no valsts budžeta.

 (7)  Inspekcijai ir valsts budžeta konts Valsts kasē, zīmogs ar papildinātā mazā valsts ģerboņa attēlu un pilnu Inspekcijas nosaukumu. Inspekcijai ir nošķirta valsts manta un patstāvīga bilance.

**4. pants. Inspekcijas funkcijas**

Inspekcijai ir Datu regulas 55. pantā noteiktā kompetence, kā arī šādas funkcijas:

1) uzraudzīt datu apstrādes atbilstību normatīvo aktu prasībām;

2) veicināt efektīvāku datu aizsardzības ievērošanu;

3) akreditēt sertifikācijas institūcijas un rīcības kodeksa pārraudzības institūcijas;

4) nodrošināt datu aizsardzības sertifikācijas procedūru;

5) nodrošināt datu aizsardzības speciālistu kvalifikācijas pārbaudi.

**5. pants. Inspekcijas uzdevumi**

Inspekcijai ir Datu regulas 57. pantā noteiktie, kā arī šādi uzdevumi:

1) pārbaudīt datu apstrādes atbilstību normatīvo aktu prasībām gadījumos, kad pārzinim ar likumu aizliegts sniegt datu subjektam informāciju un saņemts attiecīgs iesniegums no datu subjekta;

2) uzturēt datu aizsardzības speciālistu, kuri nokārtojuši kvalifikācijas eksāmenu, sarakstu;

3)  sniegt Saeimai, Ministru kabinetam, pašvaldībām vai citām iestādēm ieteikumus attiecībā uz tiesību aktu izdošanu vai grozīšanu;

4) atbilstoši kompetencei piedalīties normatīvo aktu un attīstības plānošanas dokumentu projektu izstrādē un sniegt viedokli par citu institūciju sagatavotajiem normatīvo aktu un attīstības plānošanas dokumentu projektiem;

5) sniegt atzinumus par valsts un pašvaldību institūciju veidojamo datu apstrādes sistēmu atbilstību normatīvo aktu prasībām;

6) licencēt un uzraudzīt sertifikācijas institūciju darbību;

7) sadarboties ar ārvalstu datu aizsardzības, informācijas atklātības un pieejamības uzraudzības un komerciāla paziņojuma sūtīšanas aizlieguma uzraudzības institūcijām;

8) šā likuma un Datu regulas noteikumu izpildei sadarboties ar Eiropas Savienības uzraudzības iestādēm;

9) nodrošināt datu subjekta informācijas pieprasījumu par sevi pārsūtīšanu Eiropas Tiesu sadarbības vienībai Eurojustam un Eiropas Policijas birojam;

10) pārstāvēt Latvijas Republiku starptautiskajās organizācijās un pasākumos datu aizsardzības jomā;

11) veikt pētījumus, analizēt situāciju, sniegt rekomendācijas, atzinumus un informēt sabiedrību par aktuāliem jautājumiem Inspekcijas kompetences jomās;

12) veikt citos normatīvajos aktos paredzētos uzdevumus.

**6. pants. Inspekcijas tiesības**

Inspekcijai ir Datu regulas 58. pantā noteiktās, kā arī šādas tiesības:

1) veikt datu apstrādes pārbaudi (turpmāk – pārbaude), lai noteiktu datu apstrādes atbilstību normatīvo aktu prasībām;

2) pieprasīt datu apstrādes ierobežošanu, kļūdainu vai nelikumīgi iegūtu datu izdzēšanu vai iznīcināšanu, noteikt pastāvīgu vai pagaidu aizliegumu datu apstrādei;

3) sastādīt administratīvo pārkāpumu protokolus, izskatīt administratīvo pārkāpumu lietas un uzlikt administratīvos sodus par pārkāpumiem, kuru izskatīšana ir piekritīga Inspekcijai;

4) savas kompetences ietvaros no privātpersonām, valsts un pašvaldību institūcijām un amatpersonām pieprasīt un bez maksas noteiktajā apjomā un formā saņemt pārbaudei nepieciešamo informāciju, dokumentus vai to kopijas un citus materiālus, tai skaitā ierobežotas pieejamības informāciju;

5) apmeklēt tiešās un pastarpinātās valsts pārvaldes iestādes un Latvijas teritorijā izvietotās juridiskajām un fiziskajām personām piederošās vai to valdījumā vai lietošanā esošās ražošanas telpas, noliktavas, tirdzniecības un citas nedzīvojamās telpas, lai Inspekcijas kompetences ietvaros veiktu pārbaudi par pārziņa darbību atbilstību normatīvo aktu prasībām;

6) iekļūt pārziņa vai apstrādātāja īpašumā, valdījumā vai lietošanā esošajās neapdzīvojamās telpās, dzīvokļos, būvēs un citos nekustamos objektos un veikt piespiedu pārmeklēšanu vai apskati, šā likuma 26. pantānoteiktajā kārtībā;

7) savas kompetences ietvaros brīvi iepazīties ar reģistros, informācijas sistēmās un datu bāzē esošo visa veida informāciju un piekļūt tai, neatkarīgi no tās piederības, lai iegūtu pārbaudei nepieciešamo informāciju;

8) savas kompetences ietvaros pieprasīt un saņemt pārbaudei nepieciešamo informāciju, dokumentus un citus materiālus par personām sniegtajiem pakalpojumiem;

9) pārbaudes ietvaros pieprasīt un saņemt eksperta (lietpratēja) atzinumu;

10) sadarbojoties ar citām uzraudzības iestādēm un izskatot nerezidenta sūdzību, atbildi sniegt angļu valodā;

11) iesniegt tiesā prasību par šī likuma vai Datu regulas pārkāpumiem.

**III nodaļa**

**Inspekcijas darbības organizācija**

**7. pants. Inspekcijas direktors**

(1)  Inspekciju vada un pārstāv direktors, kuru pēc Ministru kabineta ieteikuma amatā ieceļ Saeima uz pieciem gadiem. Viena un tā pati persona nevar būt par Inspekcijas direktoru vairāk kā divus termiņus pēc kārtas.

(2) Inspekcijas direktors:

1)  organizē Inspekcijas funkciju pildīšanu un atbild par to efektīvu izpildi, vada Inspekcijas administratīvo darbu, nodrošinot tā nepārtrauktību, lietderību un tiesiskumu;

2) izveido konsultatīvās padomes, kā arī darba grupas jautājumu izvērtēšanai Inspekcijas kompetences jomā;

3) piedalās ar padomdevēja tiesībām Valsts sekretāru sanāksmēs, Ministru kabineta komitejas un Ministru kabineta sēdēs;

4) ieceļ amatā direktora vietnieku;

5) apstiprina Inspekcijas nolikumu;

6) ieceļ amatā un atbrīvo no tā amatpersonas, pieņem darbā un atlaiž no tā darbiniekus.

(3) Uz Inspekcijas direktora amatu Ministru kabinets izsludina atklātu konkursu. Ministru kabinets nosaka Inspekcijas direktora amata pretendentu pieteikšanās nosacījumus un kārtību, kā arī pretendentu atlases un vērtēšanas kārtību.

(4) Inspekcijas direktora amata pretendentu atlasi veic komisija, kuru vada Valsts kancelejas direktors. Komisijas sastāvā ir Tieslietu ministrs, Tiesībsargs un Drošības policijas priekšnieks. Inspekcijas direktora amata pretendentu atlasē ar padomdevēja tiesībām piedalās ne vairāk kā trīs nevalstisko organizāciju, kuras darbojas cilvēktiesību vai datu aizsardzības jomā, pilnvaroti pārstāvji.

(5) Komisijas sekretariāta funkcijas nodrošina Valsts kanceleja.

**8. pants. Prasības Inspekcijas direktoram**

(1) Par Inspekcijas direktoru var būt persona, kura:

1) ir Latvijas pilsonis ar nevainojamu reputāciju;

2) pārvalda latviešu valodu un vismaz divas svešvalodas;

3) nav sasniegusi likumā "Par valsts pensijām" vecuma pensijas piešķiršanai noteikto vecumu;

4) ieguvusi augstāko izglītību un kuras profesionālā kvalifikācija un praktiskā darba pieredze datu aizsardzības jomā ir atbilstoša Inspekcijas uzdevumu veikšanai;

5) ieguvusi vadītāja darba pieredzi;

6) ir tiesīga saņemt speciālo atļauju pieejai valsts noslēpumam;

7) nepiedalās politisko organizāciju (partiju) un to apvienību darbībā.

(2) Par Inspekcijas direktoru nevar būt persona, kura:

1) sodīta par noziedzīgu nodarījumu - neatkarīgi no sodāmības dzēšanas vai noņemšanas;

2) notiesāta par noziedzīgu nodarījumu, atbrīvojot no soda, vai kriminālprocess pret to izbeigts uz nereabilitējoša pamata;

3)  saukta pie kriminālatbildības, izņemot gadījumu, kad persona ir saukta pie kriminālatbildības, bet kriminālprocess pret to izbeigts uz reabilitējoša pamata;

4) ir vai ir bijusi PSRS, Latvijas PSR vai kādas ārvalsts, kas nav Eiropas Savienības vai Ziemeļatlantijas līguma organizācijas dalībvalsts, drošības dienesta (izlūkdienesta vai pretizlūkošanas dienesta) štata vai ārštata darbinieks, aģents, rezidents vai konspiratīvā dzīvokļa turētājs.

**9. pants. Inspekcijas direktora pilnvaru izbeigšanās**

Inspekcijas direktora pilnvaras bez īpaša lēmuma izbeidzas:

1) mēneša laikā no dienas, kad Inspekcijas direktors Saeimas priekšsēdētājam iesniedzis iesniegumu par atteikšanos no amata;

2) ja beidzas likumā noteiktais Inspekcijas direktora pilnvaru termiņš;

3) ja stājies spēkā notiesājošs tiesas spriedums;

4) sakarā ar Inspekcijas direktora nāvi.

**10. pants. Inspekcijas direktora atbrīvošana no amata**

Saeima Inspekcijas direktoru atbrīvo no amata pirms viņa pilnvaru termiņa beigām, ja:

1) viņš ir ievēlēts vai iecelts citā amatā;

2) viņš, pildot pienākumus, ir pieļāvis tīšu likumpārkāpumu vai nolaidību, kā rezultātā radīts būtisks kaitējums valstij vai personai;

3) viņš nav ievērojis likumā "Par interešu konflikta novēršanu valsts amatpersonu darbībā" noteiktos ierobežojumus un aizliegumus, kā rezultātā radīts kaitējums valstij vai personai;

4) ir atklājies vai iestājies kāds no šā likuma 8. pantā noteiktajiem ierobežojumiem;

5) viņš nespēj pildīt amata pienākumus veselības stāvokļa dēļ;

6) viņš bez attaisnojoša iemesla nepilda savus pienākumus.

**11.pants. Inspekcijas direktora pilnvaru apturēšana**

Ja Inspekcijas direktoram kā drošības līdzeklis ir piemērots apcietinājums vai pret viņu ir uzsākta kriminālvajāšana, viņa pilnvaras ir apturētas līdz brīdim, kad stājas spēkā attaisnojošs tiesas spriedums attiecīgajā krimināllietā vai kriminālvajāšana pret viņu tiek izbeigta. Darba samaksa pilnvaru apturēšanas laikā Inspekcijas direktoram tiek izmaksāta saskaņā ar šā likuma 18.pantu.

**12.pants. Inspekcijas direktora vietnieks**

(1) Inspekcijas direktora vietnieku ieceļ Inspekcijas direktors. Direktora vietniekam ir saistoši šā likuma 8.panta otrajā daļā noteiktie ierobežojumi.

(2) Inspekcijas direktora prombūtnes laikā viņa pienākumus pilda Inspekcijas direktora vietnieks, kam šajā laikā ir tādas pašas pilnvaras kā Inspekcijas direktoram.

(3) Inspekcijas direktora vietnieks pilda Inspekcijas direktora pienākumus šā likuma 9., 10. un 11.  pantā paredzētajos gadījumos līdz brīdim, kad Saeima apstiprina amatā Inspekcijas direktoru vai kriminālvajāšana pret viņu tiek izbeigta, vai stājas spēkā attaisnojošs spriedums. Inspekcijas direktora vietniekam šajā laikā ir tādas pašas pilnvaras kā Inspekcijas direktoram.

**13. pants. Inspekcijas nolikums**

Inspekcijas struktūru, iekšējās darbības noteikumus, iekšējās kontroles sistēmu un tās uzraudzību, lēmumu priekšpārbaudes un pēcpārbaudes kārtību reglamentē Inspekcijas nolikums, kuru apstiprina Inspekcijas direktors.

**14. pants. Darbības pārskati**

Inspekcija reizi gadā līdz 1. martam iesniedz darbības pārskatu Saeimai, Ministru kabinetam, Augstākajai tiesai, Eiropas Komisijai un Eiropas Datu aizsardzības kolēģijai, kā arī ievieto to Inspekcijas oficiālajā tīmekļa vietnē.

**IV nodaļa**

 **Inspekcijas nodarbinātie**

**15. pants. Inspekcijā nodarbinātie**

(1) Inspekcijā nodarbinātie ir Inspekcijas amatpersonas un darbinieki.

(2) Inspekcijas amatpersonas ir Inspekcijas direktora vietnieks, nodaļu vadītāji, citas personas, kuras nodrošina Inspekcijas funkciju izpildi un atbild par tām, tostarp izstrādā normatīvos aktus vai kontrolē to ievērošanu, sagatavo vai izdod administratīvos aktus, sagatavo vai pieņem citus ar indivīda tiesībām saistītus lēmumus, sastāda administratīvā pārkāpuma protokolus vai pieņem lēmumus par personu saukšanu pie administratīvās atbildības.

(3) Inspekcijas direktora un amatpersonu nodarbinātības tiesiskajām attiecībām piemērojamas darba tiesiskās attiecības regulējošo normatīvo aktu normas, kas nosaka vienlīdzīgu tiesību principu, atšķirīgas attieksmes aizlieguma principu, aizliegumu radīt nelabvēlīgas sekas, darba un atpūtas laiku, darba samaksu, darbinieka materiālo atbildību un termiņus, ciktāl to nenosaka šis likums, Valsts un pašvaldību institūciju amatpersonu un darbinieku atlīdzības likums vai Valsts pārvaldes iekārtas likums.

(4) Inspekcijas darbinieks ir persona, kura veic tehnisku darbu (piemēram, tehniskais sekretārs, šoferis) un neveic šā panta otrajā daļā minētās funkcijas. Šī persona tiek nodarbināta saskaņā ar normatīvajiem aktiem, kuri regulē darba tiesiskās attiecības.

(5) Uz Inspekcijas amatpersonas amatu var pretendēt persona, kura atbilst šādām obligātajām prasībām:

1) ir Latvijas pilsonis;

2) pārvalda latviešu valodu un vismaz vienu svešvalodu;

3) ieguvusi augstāko izglītību un uzkrājusi amatam atbilstošu darba pieredzi;

4) nav sasniegusi likumā "Par valsts pensijām" vecuma pensijas piešķiršanai noteikto vecumu;

5) nav sodīta par tīšu noziedzīgu nodarījumu neatkarīgi no sodāmības noņemšanas vai dzēšanas;

6) nav notiesāta par tīšu noziedzīgu nodarījumu, atbrīvojot no soda, vai kriminālprocess pret to izbeigts uz nereabilitējoša pamata;

7) ar tiesas spriedumu vai prokurora priekšrakstu par sodu krimināllietā nav piespriesta tiesību atņemšana ieņemt noteiktu amatu valsts dienestā;

8) kurai nav saglabājušās tādas disciplinārsoda darbības sekas, kas uz noteiktu laiku liedz ieņemt ierēdņa amatu;

9) nav un nav bijusi PSRS, Latvijas PSR vai kādas ārvalsts, kas nav Eiropas Savienības vai Ziemeļatlantijas līguma organizācijas dalībvalsts, drošības dienesta (izlūkdienesta vai pretizlūkošanas dienesta) štata vai ārštata darbinieks, aģents, rezidents vai konspiratīvā dzīvokļa turētājs;

10) nav un nav bijusi ar likumu vai tiesas nolēmumu aizliegtas organizācijas dalībnieks;

11) tai likumā paredzētajā kārtībā tiesa nav nodibinājusi aizgādnību;

12) nav iestādes vadītāja vai tiešā priekšnieka radinieks (persona, kura ar amatpersonu ir laulībā, svainībā vai radniecībā līdz pirmajai pakāpei, kā arī brāļi un māsas).

(6) Inspekcijā var nodarbināt personu, kura neatbilst šā panta piektās daļas 2. vai 3. punktā izvirzītajām prasībām, jo nav ieguvusi augstāko izglītību vai nepārvalda nevienu svešvalodu, ja šāda izglītība vai svešvalodas zināšanas nav nepieciešamas attiecīgā amata (darba) veikšanai un persona ir ieguvusi vismaz vidējo izglītību.

(7) Inspekcijas direktors nosaka pretendentu uz Inspekcijas amatpersonu un darbinieku amatu atlases kārtību.

**16.pants. Inspekcijas amatpersonas iecelšana amatā un atbrīvošana no amata**

(1) Inspekcijas amatpersonu ieceļ amatā un atbrīvo no amata Inspekcijas direktors.

(2) Inspekcijas amatpersonu ieceļ amatā uz nenoteiktu laiku. Inspekcijas amatpersonu var iecelt amatā arī uz noteiktu laiku, norādot dienesta apstākļus, kas to nosaka.

(3) Ieceļot personu Inspekcijas amatpersonas amatā, Inspekcijas direktors var noteikt pārbaudes laiku, kas nepārsniedz sešus mēnešus.

(4) Inspekcijas amatpersonas dienesta attiecības Inspekcijā izbeidzas:

1) ja amatpersona ar Inspekcijas direktora lēmumu tiek atbrīvota no amata;

2) ja iestājusies amatpersonas nāve;

3) pamatojoties uz Inspekcijas direktora un amatpersonas rakstveida vienošanos.

(5) Inspekcijas amatpersonu ar Inspekcijas direktora lēmumu atbrīvo no amata:

1) pēc paša vēlēšanās;

2) sakarā ar termiņa izbeigšanos;

3) sakarā ar pārbaudes neizturēšanu;

4) sakarā ar neatbilstību ieņemamam amatam;

5) sakarā ar to, ka darba izpildes vērtējuma rezultāti ir neapmierinoši;

6) sakarā ar neatbilstību šajā likumā noteiktajām obligātajām prasībām (šā likuma 15.panta piektā daļa);

7) sasniedzot likumā "Par valsts pensijām" vecuma pensijas piešķiršanai noteikto vecumu, izņemot gadījumus, kad par attiecīgās amatpersonas atstāšanu amatā uz noteiktu laiku ir pieņemts pamatots lēmums;

8) sakarā ar amata likvidēšanu vai amatpersonu skaita samazināšanu;

9) sakarā ar to, ka amatpersona pārejošas darbnespējas dēļ nav pildījusi amata pienākumus ilgāk par četriem mēnešiem pēc kārtas vai sešus mēnešus viena gada laikā;

10) atbrīvošanu no amatpersonas amata piemērojot kā disciplinārsodu;

11) sakarā ar ievēlēšanu vai iecelšanu citā amatā, ja normatīvie akti aizliedz amatpersonas amata savienošanu ar attiecīgo amatu;

12) sakarā ar nereabilitējošu notiesājošu tiesas spriedumu vai prokurora priekšrakstu par sodu krimināllietā;

13) sakarā ar to, ka amatpersona nespēj veikt amata pienākumus veselības stāvokļa dēļ, un to apliecina ārsta atzinums.

(6) Inspekcijas direktora lēmumu par Inspekcijas amatpersonas atbrīvošanu no amata attiecīgā amatpersona var pārsūdzēt tiesā Administratīvā procesa likumā noteiktajā kārtībā.

(7) Inspekcijas amatpersonas dienesta attiecību izbeigšanai, arī tās atbrīvošanai no dienesta nav nepieciešama arodbiedrības piekrišana.

**17.pants. Inspekcijas nodarbināto darbības un tās rezultātu novērtēšana**

(1) Inspekcijas nodarbināto darbības un tās rezultātu novērtēšanu katru gadu veic nodarbinātā tiešais vadītājs vai Inspekcijas direktora izveidota vērtēšanas komisija.

(2) Inspekcijas nodarbināto darbības un tās rezultātu novērtēšanas kārtību nosaka Inspekcijas direktors.

(3) Novērtēšanas rezultātu izmanto par pamatu lēmumam par dienesta vai nodarbinātības attiecību turpināšanu vai izbeigšanu, pārcelšanu citā amatā un atlīdzības noteikšanu.

**18. pants. Inspekcijas amatpersonas atstādināšana no amata**

(1) Ja attiecībā pret Inspekcijas amatpersonu kā drošības līdzeklis ir piemērots apcietinājums vai pret viņu ir uzsākta kriminālvajāšana, Inspekcijas direktors var atstādināt Inspekcijas amatpersonu no amata pienākumu izpildes, par laiku no atstādināšanas dienas izmaksājot minimālo mēnešalgu.

(2) Ja šā panta pirmajā daļā norādītajā veidā atstādināto Inspekcijas amatpersonu vai Inspekcijas direktoru tiesa atzīst par vainīgu noziedzīga nodarījuma izdarīšanā, darba samaksu par atstādināšanas laiku neizmaksā un viņš uzskatāms par atbrīvotu, skaitot no atstādināšanas dienas. Attaisnošanas gadījumā atstādinātajai Inspekcijas amatpersonai vai Inspekcijas direktoram izmaksājama darba samaksa par atstādināšanas laiku, ja vien atbrīvošanai nav cita pamata, kas noteikts šajā likumā.

(3) Inspekcijas direktors atstādina Inspekcijas amatpersonu no amata pienākumu izpildes, ja to likumā noteiktajos gadījumos pieprasa attiecīgi pilnvarota valsts institūcija.

(4) Inspekcijas direktors var atstādināt Inspekcijas amatpersonu no amata pienākumu izpildes ne ilgāk kā uz visu disciplinārlietas izmeklēšanas laiku, saglabājot amata mēnešalgu, sociālās garantijas, normatīvajos aktos noteiktās pastāvīgās piemaksas.

**19. pants. Inspekcijas nodarbināto atlīdzība**

Inspekcijas nodarbināto atlīdzību nosaka atbilstoši Valsts un pašvaldību institūciju amatpersonu un darbinieku atlīdzības likumam.

**20. pants. Inspekcijas amatpersonu tiesiskais statuss un kompetence**

(1) Inspekcijas amatpersonas ir valsts varas pārstāvji, kuras saskaņā ar Inspekcijai noteiktajām tiesībām nodrošina Inspekcijai paredzēto uzdevumu izpildi.

(2) Inspekcijas amatpersonām, veicot amata pienākumus, atbilstoši savai kompetencei ir šā likuma 6. pantā minētās tiesības.

(3) Inspekcijas nodarbinātā pilnvaras apliecina apliecība.

(4) Inspekcijas direktors nosaka Inspekcijas nodarbinātā apliecības saturu un formu.

**21. pants. Ierobežojumi inspekcijas amatpersonām**

Inspekcijas amatpersonu ienākumu gūšanas, amatu savienošanas un darba pildīšanas ierobežojumus, kā arī citus ar tiem saistītos ierobežojumus un pienākumus nosaka likums "Par interešu konflikta novēršanu valsts amatpersonu darbībā".

**22. pants. Informācijas izpaušanas aizliegums**

Inspekcijas nodarbinātie, kuru amata vai darba pienākumu izpilde ir saistīta ar informācijas iegūšanu un apstrādi, un Inspekcijas direktors nodrošina iegūtās informācijas neizpaušanu, izņemot publiski pieejamo informāciju. Šis aizliegums ir spēkā arī pēc dienesta vai darba tiesisko attiecību izbeigšanās.

**23. pants. Inspekcijas amatpersonu disciplināratbildība**

(1) Par dienesta stāvokļa ļaunprātīgu izmantošanu, dienesta pilnvaru pārsniegšanu, valsts noslēpuma vai ierobežotas pieejamības informācijas izpaušanu un darba kārtības neievērošanu, noteikto amata pienākumu nepildīšanu vai šo pienākumu nolaidīgu pildīšanu, Inspekcijas mantas bojāšanu vai nozaudēšanu, kā arī par Inspekcijas ētikas kodeksā noteikto profesionālās ētikas un uzvedības pamatprincipu neievērošanu, apkaunojošu nodarījumu, kas nav savienojams ar amatpersonas statusu, un citu normatīvo aktu neievērošanu amata pienākumu izpildē Inspekcijas amatpersonu (izņemot Inspekcijas direktoru) sauc pie disciplināratbildības.

(2) Inspekcijas amatpersonai par disciplinārpārkāpumu var piemērot šādus disciplinārsodus:

1) piezīmi;

2) rājienu;

3) mēnešalgas samazināšanu uz laiku līdz vienam gadam, ieturot līdz 20 procentiem no mēnešalgas;

4) pazemināšanu amatā uz laiku līdz trim gadiem;

5) atbrīvošanu no amata.

(3) Inspekcijas direktors ne vēlāk kā mēnesi no disciplinārpārkāpuma atklāšanas dienas ierosina disciplinārlietu. Disciplinārlieta nav ierosināma, bet ierosinātā disciplinārlieta izbeidzama, ja no disciplinārpārkāpuma izdarīšanas dienas pagājis viens gads.

(4) Disciplinārlietas ierosināšanas, izskatīšanas un disciplinārsoda piemērošanas kārtību nosaka Inspekcijas direktors.

(5) Inspekcijas direktors disciplinārsodu uzliek 10 dienu laikā no disciplinārlietu komisijas atzinuma saņemšanas dienas. Lēmumu par disciplinārsoda piemērošanu var pārsūdzēt mēneša laikā no lēmuma spēkā stāšanās dienas tiesā Administratīvā procesa likumā noteiktajā kārtībā.

(6) Inspekcijas amatpersonas saukšana pie disciplināratbildības neatbrīvo no iespējamās civiltiesiskās, administratīvās un kriminālās atbildības.

**V nodaļa**

**Inspekcijas pārbaudes**

**24. pants. Inspekcijas pārbaudes**

(1) Inspekcijas pārbaude ietver visa veida rīcību, kas vērsta uz datu apstrādes atbilstības Datu regulas un citu normatīvo aktu prasību noskaidrošanu, tai skaitā, datu apstrādes vietas apmeklēšanu, iekļūšanu telpās un piespiedu pārmeklēšanu, informācijas iegūšanu, izmantojot visas tiesiskās metodes, un citu nepieciešamo darbību veikšanu.

(2) Inspekcijas pārbaudes ietvaros pirms datu apstrādes vietas apmeklēšanas Inspekcija informē pārzini par plānoto apmeklējuma mērķi, laiku un vietu, lūdzot nodrošināt pārziņa pilnvarotā pārstāvja klātbūtni. Pārziņa pilnvarotā pārstāvja klātbūtnes nenodrošināšana nav šķērslis pārbaudes veikšanai.

(3) Inspekcijas pārbaudes ietvaros Inspekcijas amatpersonām ir tiesības pārziņa pilnvarotā pārstāvja vai darbinieka klātbūtnē apmeklēt vietu, kurā notiek datu apstrāde, uzrādot Inspekcijas rakstveida pilnvarojumu vai citā veidā informējot par pārbaudes priekšmetu un mērķi. Inspekcijas amatpersonām, veicot pārbaudes datu apstrādes vietā veikšanas laikā ir tiesības:

1) pieprasīt un saņemt jebkuru ar datu apstrādi saistīto informāciju un dokumentus (arī elektroniskā veidā sagatavotus komercnoslēpumu saturošus dokumentus), iepazīties ar tiem uz vietas, kā arī saņemt normatīvajos aktos noteiktajā kārtībā apliecinātus šo dokumentu atvasinājumus;

2) pieprasīt un saņemt no pārziņa vai apstrādātāja pilnvarotajiem pārstāvjiem un darbiniekiem rakstveida vai mutvārdu paskaidrojumus.

(4) Uzsākot šā panta pirmajā daļā noteiktās procesuālās darbības, Inspekcijas amatpersona informē pārziņa vai apstrādātāja pilnvarotos pārstāvjus un darbiniekus par viņu tiesībām.

(5) Lai Inspekcijai sniedzamajai informācijai vai kādai tās daļai noteiktu ierobežotas pieejamības informācijas statusu, informācijas sniedzējs precīzi norāda attiecīgos dokumentus un pamatojumu šāda statusa noteikšanai.

(6) Ja informācijas sniedzējs nav izpildījis šā panta piektās daļas prasības vai ierosinājums konkrētajai informācijai noteikt ierobežotas pieejamības informācijas statusu ir nepamatots, Inspekcija par to paziņo informācijas sniedzējam.

(7) Ja šā panta sestajā daļā minētie trūkumi netiek novērsti septiņu dienu laikā no Inspekcijas paziņojuma saņemšanas dienas, sniegtā informācija Informācijas atklātības likumā noteiktajā kārtībā var tikt aizsargāta vienīgi kā iekšējās lietošanas informācija. Inspekcija par to paziņo informācijas sniedzējam.

(8) Inspekcija var pieprasīt, lai persona, kuras sniegtajai informācijai nepieciešams noteikt ierobežotas pieejamības informācijas statusu, minētajai informācijai pievieno vispārpieejamas informācijas eksemplāru, kurā nav iekļauta ierobežotas pieejamības informācija.

**25. pants. Procesuālās darbības protokols**

(1) Šā likuma 24.un 26. pantā noteiktās procesuālās darbības Inspekcijas amatpersonas fiksē procesuālās darbības protokolā.

(2) Procesuālās darbības protokolā norāda:

1) darbības norises vietu un datumu;

2) darbības veikšanas tiesisko pamatu;

3) laiku, kad darbība sākta un pabeigta;

4) darbības veicēju amatu, vārdu un uzvārdu;

5) protokolētāja amatu, vārdu un uzvārdu;

6) personu – darbības dalībnieku – vārdus, uzvārdus un amatus;

7) darbības gaitu un konstatētos faktus;

8) procesuālās darbības gaitā iegūtos dokumentus.

(3) Protokolam pievieno procesuālās darbības gaitā iegūtos dokumentus.

(4) Procesuālās darbības veicējs iepazīstina personas, kuras piedalījās attiecīgajā darbībā, ar procesuālās darbības protokola saturu un pielikumiem. Personu ieteiktos labojumus un papildinājumus fiksē procesuālās darbības protokolā.

(5) Procesuālās darbības protokolu kopumā un katru tā lappusi atsevišķi paraksta procesuālās darbības veicējs, protokolētājs un visas personas, kuras piedalījās attiecīgajā darbībā. Elektroniski paraksta tikai visu protokolu kopumā. Ja persona atsakās parakstīties, to atzīmē protokolā, norādot atteikšanās iemeslu un motīvu.

(6) Procesuālās darbības veicējs var izsniegt protokola kopiju pārziņa pilnvarotajai personai, pie nosacījuma, ka šāda pilnvarotā persona piedalās likumprojekta 24. vai 26.pantā minētajās darbībās.

**26. pants. Iekļūšana telpās, apskate un piespiedu pārmeklēšana**

Inspekcijas amatpersonas, pamatojoties uz šā likuma 27.pantā minēto tiesneša lēmumu, ir tiesīgas policijas klātbūtnē bez iepriekšēja brīdinājuma iekļūt pārziņa vai apstrādātāja īpašumā, valdījumā vai lietošanā esošajās neapdzīvojamās telpās, dzīvokļos, būvēs un citos nekustamos objektos, atverot tos un tajos esošās glabātavas, veikt šo objektu un tajos esošo glabātavu piespiedu pārmeklēšanu un tajos esošo mantu un dokumentu, tai skaitā elektroniskās informācijas sistēmā — datoros, disketēs un citos informācijas nesējos — saglabāto ziņu (datu) apskati. Ja persona, pie kuras notiek pārmeklēšana, atsakās atvērt objektus vai tajos esošās glabātavas, Inspekcijas amatpersonas ir tiesīgas tās atvērt, nenodarot būtiskus bojājumus. Apskates un piespiedu pārmeklēšanas laikā Inspekcijas amatpersonas, papildus šā likuma 24.panta trešajā daļā minētajām tiesībām ir tiesīgas:

1) aizliegt apskates vietā esošajām personām bez atļaujas atstāt šo vietu, pārvietoties un sarunāties savā starpā līdz pārmeklēšanas un apskates beigām;

2) iepazīties ar dokumentos un elektroniskās informācijas sistēmā iekļauto informāciju (arī komercnoslēpumu saturošu informāciju);

3) izņemt atrastās mantas un dokumentus, kuriem var būt nozīme pārbaudē;

4) pieprasīt un saņemt normatīvajos aktos noteiktajā kārtībā apliecinātus dokumentu atvasinājumus;

5) veikt elektroniskās informācijas sistēmā saglabāto ziņu (datu) izdrukāšanu vai ierakstīšanu elektroniskās informācijas nesējos;

6) pieprasīt un saņemt rakstveida vai mutvārdu paskaidrojumus no pārziņa vai apstrādātāja darbiniekiem;

7) uz laiku, ne ilgāku par 72 stundām, aizzīmogot neapdzīvojamās telpas, būves un citus objektus un tajos esošās glabātavas, lai nodrošinātu pierādījumu saglabāšanu.

**27. pants. Tiesneša lēmums**

(1) Par atļauju veikt šā likuma 6. panta 6. punktā minētās darbības lemj rajona (pilsētas) tiesas tiesnesis pēc Inspekcijas juridiskās adreses. Tiesnesis 72 stundu laikā rakstveidā izskata Inspekcijas iesniegumu un citus dokumentus, kas pamato nepieciešamību veikt šīs darbības un pieņem lēmumu par darbību atļaušanu vai lēmumu par atteikumu tās atļaut. Tiesneša lēmuma norakstu nosūta Inspekcijai 24 stundu laikā no lēmuma pieņemšanas brīža.

 (2) Personai, attiecībā uz kuru ir pieņemts lēmums saskaņā ar šā panta pirmo daļu, pēc procesuālo darbību izpildes ir tiesības iepazīties ar tiesas lietas materiāliem.

(3) Par tiesneša lēmumu 10 dienu laikā no lēmuma saņemšanas dienas var iesniegt sūdzību tiesas priekšsēdētājam. Sūdzības iesniegšana neaptur lēmuma izpildi. Tiesas priekšsēdētājs sūdzību izskata rakstveidā 10 dienu laikā, pirms tam pieprasot Inspekcijas un ieinteresētās puses rakstveida paskaidrojumus. Uzskatot par nepieciešamu, sūdzības izskatīšanai tiesas priekšsēdētājs var noteikt tiesas sēdi. Tiesas priekšsēdētāja lēmums ir galīgs un nav pārsūdzams.

(4) Tiesas priekšsēdētājs sūdzību var apmierināt vai noraidīt. Apmierinot sūdzību, viņš pārsūdzēto lēmumu var pilnībā vai kādā tā daļā atcelt vai grozīt.

 (5) Pierādījumi, kas iegūti, pamatojoties uz pārsūdzēto lēmumu, kas pilnībā vai kādā tā daļā atcelts vai grozīts, nav izmantojami lietā tādā apjomā, kādā ir atzīts šā lēmuma prettiesiskums.

**VI nodaļa**

**Datu aizsardzības speciālists**

**28. pants. Datu aizsardzības speciālists**

Datu aizsardzības speciālista pienākumus ir tiesības veikt personai, kura atbilst Datu regulas 37.panta 5.punktā minētajiem kritērijiem. Pārzinis vai apstrādātājs par datu aizsardzības speciālistu var nozīmēt personu, kura šajā likumā noteiktajā kārtībā ir iekļauta Inspekcijas Datu aizsardzības speciālistu sarakstā, vai izraudzīties citu personu.

**29. pants. Datu aizsardzības speciālistu saraksts**

(1) Inspekcija, lai nodrošinātu datu aizsardzības speciālistu, kuri ir nokārtojuši kvalifikācijas eksāmenu, identifikāciju un informācijas par datu aizsardzības speciālistiem pieejamību, kārto datu aizsardzības speciālistu sarakstu Datu aizsardzības speciālistu sarakstā iekļauj tikai tās personas, kuras nokārtoja kvalifikācijas eksāmenu.

(2) Par personas datu aizsardzības speciālistu Datu aizsardzības speciālistu sarakstā iekļauj šādus datus:

1) vārds, uzvārds un personas kods;

2) Datu aizsardzības speciālistu sarakstā iekļaušanas datums;

3) sarakstei ar Inspekciju un trešajām personām – elektroniskā pasta adrese;

(3) Datu aizsardzības speciālists nekavējoties rakstveidā paziņo Inspekcijai par konstatētajām kļūdām un grozījumiem ziņās, kas attiecībā uz viņu iekļautas Datu aizsardzības speciālistu sarakstā.

(4) Datu aizsardzības speciālistu saraksts ir publiski pieejams jebkurai ieinteresētai personai Inspekcijas tīmekļa vietnē, izņemot informāciju par datu aizsardzības speciālista personas kodu.

(5) Ministru kabinets nosaka Datu aizsardzības speciālistu saraksta uzturēšanas kārtību.

**30. pants. Datu aizsardzības speciālistu kvalifikācijas eksāmens**

(1) Datu aizsardzības speciālistu pretendentu kvalifikācijas eksāmenu organizē Inspekcija.

(2) Pēc kvalifikācijas eksāmena nokārtošanas Inspekcijas direktors pieņem lēmumu par datu speciālista iekļaušanu Datu aizsardzības speciālistu sarakstā, pamatojoties uz Inspekcijas normatīvajos aktos noteiktajā kārtībā izveidotās komisijas atzinumu.

(3) Pretendentu pieteikšanās kārtību, kvalifikācijas eksāmena saturu un norises kārtību, maksas apmēru un maksāšanas kārtību par kvalifikācijas eksāmena kārtošanu nosaka Ministru kabinets.

**31. pants Izslēgšana no Datu aizsardzības speciālistu saraksta**

(1) Datu aizsardzības speciālistu no Datu aizsardzības speciālistu saraksta izslēdz ar Inspekcijas direktora lēmumu, ja:

1) datu aizsardzības speciālists iesniedz rakstveida lūgumu to izslēgt;

2) tiesa datu aizsardzības speciālistam nodibinājusi aizgādnību;

3) datu aizsardzības speciālistam ar tiesas spriedumu ir atņemtas tiesības darboties par datu aizsardzības speciālistu vai noteikti citādi ierobežojumi, kas neļauj pildīt profesionālos pienākumus;

4) datu aizsardzības speciālists ir miris vai atzīts par bezvēsts prombūtnē esošu.

(2) Ja persona no Datu aizsardzības speciālistu saraksta bijusi izslēgta saskaņā ar šā panta pirmās daļas 1., 2. vai 3. punkta noteikumiem, tā var lūgt to atjaunot sarakstā. Šā panta pirmās daļas 1., 2. vai 3. punktā minētajos gadījumos Inspekcija atjauno Datu aizsardzības speciālistu sarakstā, kad novērsti iemesli, kuru dēļ persona tika izslēgta. Datu aizsardzības speciālista eksāmens šādai personai jākārto, ja no tās izslēgšanas no Datu aizsardzības speciālistu saraksta ir pagājuši vismaz divi gadi.

**VII nodaļa**

**Sertifikācija un rīcības kodeksu pārraudzība**

**32. pants. Sertifikācijas institūcijas akreditācija**

(1) Inspekcija saskaņā ar Datu regulas 43. panta 1. punktu uz pieciem gadiem izsniedz licenci sertifikācijas institūcijai, kura izsniedz datu aizsardzības sertifikātu, zīmogu vai marķējumu (turpmāk - Datu sertifikāts).

(2) Ministru kabinets nosaka prasības licences saņemšanai un licences izsniegšanas, apturēšanas, pārreģistrācijas un anulēšanas kārtību un gadījumus.

(3) Par licences izsniegšanu sertifikācijas institūcija maksā valsts nodevu. Par sertifikācijas institūcijas darbības uzraudzību sertifikācijas institūcija maksā ikgadēju valsts nodevu. Valsts nodevas apmēru un maksāšanas kārtību nosaka Ministru kabinets.

(4) Inspekcija savā tīmekļa vietnē par sertifikācijas institūciju publicē un aktualizē šādu informāciju:

1) nosaukums;

2) reģistrācijas numurs;

3) kontaktinformācija (juridiskā adrese, tālrunis, elektroniskā pasta adrese);

4) licences piešķiršanas datums;

5) licences apturēšanas vai anulēšanas datums.

(5) Ja mainās kāda no šā panta ceturtās daļas 1., 2. vai 3. punktā minētajām ziņām, sertifikācijas institūcija piecu darbdienu laikā pēc izmaiņu stāšanās spēkā iesniedz Inspekcijai iesniegumu par izmaiņām. Inspekcija piecu darbdienu laikā pēc iesnieguma saņemšanas aktualizē attiecīgo informāciju savā tīmekļa vietnē.

(6) Inspekcijai ir tiesības veikt sertifikācijas procedūru un izsniegt Datu sertifikātu, ja neviena institūcija nav saņēmusi licenci.

 **33. pants. Rīcības kodeksa pārraudzības institūcijas akreditācija**

(1) Inspekcija saskaņā ar Datu regulas 41. panta 1. punktu uz pieciem gadiem izsniedz licenci rīcības kodeksa pārraudzības institūcijai, kura pienācīgi pārzina rīcības kodeksa tematiku un pārrauga kodeksa izpildi.

(2) Ministru kabinets nosaka prasības licences saņemšanai un licences izsniegšanas, apturēšanas un anulēšanas kārtību.

(3) Par licences izsniegšanu pārraudzības institūcija maksā valsts nodevu. Valsts nodevas apmēru un maksāšanas kārtību nosaka Ministru kabinets.

(4) Inspekcija savā tīmekļa vietnē par pārraudzības institūciju publicē un aktualizē šādu informāciju:

1) nosaukums;

2) reģistrācijas numurs;

3) kontaktinformācija (juridiskā adrese, tālrunis, elektroniskā pasta adrese);

4) licences piešķiršanas datums;

5) licences apturēšanas vai anulēšanas datums.

(5) Ja mainās kāda no šā panta ceturtās daļas 1., 2. vai 3. punktā minētajām ziņām, pārraudzības institūcija piecu darbdienu laikā pēc izmaiņu stāšanās spēkā iesniedz Inspekcijai iesniegumu par izmaiņām. Inspekcija piecu darbdienu laikā pēc iesnieguma saņemšanas aktualizē attiecīgo informāciju savā tīmekļa vietnē.

**34. pants. Rīcības kodeksa pārraudzības institūcijas kompetence**

 Pārraudzības institūcija novērtē, vai attiecīgie pārziņi un apstrādātāji ir tiesīgi piemērot kodeksu, pārrauga, kā tie ievēro kodeksa noteikumus. Ja pārzinis vai apstrādātājs izdara rīcības kodeksa pārkāpumu, pārraudzības institūcija aptur pārziņa vai apstrādātāja dalību attiecīgajā kodeksā vai izslēdz pārzini vai apstrādātāju no attiecīgā kodeksa, kā arī lemj par pārziņa vai apstrādātāja atjaunošanu attiecīgajā kodeksā.

**VIII nodaļa**

**Lēmumu pieņemšanas, apstrīdēšanas un pārsūdzēšanas kārtība**

**35. pants. Lēmumu pieņemšana**

Inspekcija, pieņemot Datu regulas 83. pantā noteiktos lēmumus, attiecībā uz tiesiskā pienākuma uzlikšanu piemēro Administratīvā procesa likumu un attiecībā uz administratīviem sodiem piemēro Administratīvo pārkāpumu procesa likumu, ciktāl šis likums un Datu regula nenosaka citādi.

**36. pants. Inspekcijas pieņemto lēmumu apstrīdēšana un pārsūdzēšana**

(1) Inspekcijas amatpersonas izdoto administratīvo aktu vai faktisko rīcību var apstrīdēt Inspekcijas direktoram mēneša laika no tā spēkā stāšanās dienas.

(2) Inspekcijas direktora izdoto administratīvo aktu vai faktisko rīcību var pārsūdzēt Administratīvā procesa likumā noteiktajā kārtībā.

**IX nodaļa**

**Datu subjekta tiesības**

**37. pants. Izņēmumi attiecībā uz datu subjekta tiesībām**

(1) Datu subjekta tiesības var ierobežot arī citos likumos paredzētajos gadījumos, kas nav minēti šā likuma 38., 39., 40., 41., 42., 43., 45. un 47. pantā, ievērojot Datu regulas 23. pantā noteikto.

(2) Prasība par Datu regulas prasību pārkāpuma rezultātā radītu kaitējumu ceļama Civilprocesa likumā noteiktajā kārtībā ne vēlāk kā piecus gadus pēc datu apstrādes pabeigšanas.

**38. pants. Datu subjekta piekļuves tiesību ierobežojums**

(1) Datu subjektam nav tiesību saņemt Datu regulas 15.pantā norādīto informāciju, ja šo informāciju aizliegts izpaust saskaņā ar normatīvajiem aktiem nacionālās drošības, valsts aizsardzības, sabiedrības drošības, krimināltiesību jomā, kā arī nolūkā nodrošināt sabiedrības finanšu intereses nodokļu aizsardzības, noziedzīgi iegūtu līdzekļu legalizācijas un terorisma finansēšanas novēršanas jomā vai finanšu tirgus dalībnieku uzraudzību un to garantiju sistēmu darbību, noregulējuma piemērošanu un makroekonomisko analīzi.

(2) Atbilstoši Datu regulas 15. pantam datu subjektam sniedzamajā informācijā aizliegts iekļaut valsts institūcijas, kuras ir kriminālprocesa virzītāji, operatīvās darbības subjekti, vai citas institūcijas, par kurām likums aizliedz šādas ziņas izpaust.

(3)Datu subjekts var saņemt informāciju par personas datu saņēmējiem vai saņēmēju kategorijām, kam personas dati ir izpausti pēdējo divu gadu laikā.

**39. pants. Datu apstrāde oficiālajā publikācijā**

(1) Datu regulas 16., 17., 18., 19., 20. un 21. pantu nepiemēro, ja datu apstrāde tiek veikta saskaņā ar normatīvajiem aktiem oficiālās publikācijas nodrošināšanai.

(2) Oficiālajā izdevumā publicētos datus oficiālā izdevuma izdevējs dzēš, pamatojoties uz:

1) Inspekcijas lēmumu;

2) pārziņa pamatotu lēmumu, kas apliecina, ka datu apstrāde, publicējot tos oficiālajā izdevumā, neatbilst Datu regulas noteikumiem.

(3) Inspekcija lēmumu par oficiālajā izdevumā publicēto datu dzēšanu var pieņemt, ja datu subjekta tiesību uz privāto dzīvi aizskārums ir lielāks nekā sabiedrības ieguvums no oficiālās publikācijas nemainīguma.

**40. pants. Datu apstrāde statistikas nolūkos**

(1) Ja datus apstrādā statistikas nodrošināšanai, Datu regulas 15. un 16. pantā noteiktās tiesības datu subjekts īsteno atbilstoši statistikas jomu reglamentējošajiem normatīvajiem aktiem.

(2) Ja datus apstrādā statistikas nodrošināšanai, Datu regulas 18.un 21. pantā noteiktās datu subjekta tiesības netiek piemērotas ciktāl šādas tiesības var neļaut vai būtiski traucēt sasniegt konkrētos nolūkus, un atkāpes ir vajadzīgas minēto nolūku sasniegšanai.

**41. pants. Datu apstrāde arhivēšanas nolūkos sabiedrības interesēs**

(1) Ja datus apstrādā, arhivēšanas nolūkos sabiedrības interesēs, lai veidotu, uzkrātu, izvērtētu, saglabātu un izmantotu nacionālo dokumentāro mantojumu, Datu regulas 15. un 16. pantā noteiktās tiesības datu subjekts īsteno atbilstoši arhīva jomu reglamentējošajiem normatīvajiem aktiem.

(2) Ja datus apstrādā arhivēšanas nolūkos sabiedrības interesēs, lai veidotu, uzkrātu, izvērtētu, saglabātu un izmantotu nacionālo dokumentāro mantojumu, Datu regulas 18., 19., 20. un 21. pantā noteiktās datu subjekta tiesības netiek piemērotas, ciktāl šādas tiesības var neļaut vai var būtiski traucēt sasniegt konkrētos nolūkus, un atkāpes ir vajadzīgas minēto nolūku sasniegšanai.

**42. pants. Datu apstrāde zinātniskās vai vēstures pētniecības nolūkos**

(1) Ja datus apstrādā zinātniskās vai vēsturiskās pētniecības nolūkos, Datu regulas 15. un 16. pantā noteiktās tiesības datu subjekts īsteno atbilstoši zinātnes un pētniecības jomu reglamentējošajiem normatīvajiem aktiem.

(2) Ja datus apstrādā zinātniskās vai vēsturiskās pētniecības nolūkos sabiedrības interesēs, Datu regulas 18. un 21. pantā noteiktās datu subjekta tiesības netiek piemērotas, ciktāl šādas tiesības var neļaut vai var būtiski traucēt sasniegt konkrētos nolūkus, un atkāpes ir vajadzīgas minēto nolūku sasniegšanai.

**43. pants. Datu apstrāde attiecībā uz vārda un informācijas brīvību**

(1) Personai ir tiesības apstrādāt datus akadēmiskām, mākslinieciskām vai literārām vajadzībām atbilstoši normatīvajos aktos noteiktajam, kā arī apstrādāt datus žurnālistikas vajadzībām, ja tas tiek darīts ar mērķi publicēt informāciju, kas skar sabiedrības intereses.

(2) Ja datus apstrādā žurnālistikas vajadzībām, Datu regulas noteikumi, izņemot Datu regulas 5.pantu, netiek piemēroti gadījumos, ja vienlaikus:

1) datu apstrādi veic, lai īstenotu tiesības uz vārda un informācijas brīvību, ievērojot personas tiesības uz privāto dzīvi, un, ja nepastāv datu subjekta intereses, kurām nepieciešama aizsardzība un kuras ir svarīgākas par sabiedrības interesēm;

2) datu apstrādi veic ar mērķi publicēt informāciju, kas skar sabiedrības intereses;

3) Datu regulas noteikumu ievērošana nav savietojama vai liedz īstenot tiesības uz vārda un informācijas brīvību.

(3) Ja datus apstrādā akadēmiskām, mākslinieciskām vai literārām vajadzībām, Datu regulas noteikumi, izņemot Datu regulas 5.pantu, netiek piemēroti gadījumos, ja:

1) datu apstrādi veic, ievērojot personas tiesības uz privāto dzīvi, un, ja nepastāv datu subjekta intereses, kurām nepieciešama aizsardzība un kuras ir svarīgākas par sabiedrības interesēm, un

2) Datu regulas noteikumu ievērošana nav savietojama vai liedz īstenot tiesības uz vārda un informācijas brīvību.

**44. pants. Nosacījumi bērna piekrišanai attiecībā uz informācijas sabiedrības pakalpojumiem**

Ja atbilstoši Datu regulas 8. pantam informācijas sabiedrības pakalpojumu tiešai sniegšanai ir nepieciešama datu subjekta piekrišana, bērna piekrišana ir uzskatāma par pamatu datu apstrādei un bērna datu apstrāde ir likumīga, ja bērns ir vismaz 13 gadus vecs vai gadījumos, kad 13 gadu vecums nav sasniegts, piekrišanu ir devis vecāks vai likumiskais aizbildnis.

**45. pants. Datu apstrāde krimināltiesību jomā**

Datu apstrāde sākotnēji neparedzētiem mērķiem krimināltiesību jomā ir pieļaujama:

1) saskaņā ar normatīvo aktu, ar kuriem tiek ieviesta 2016.gada 27.aprīļa Eiropas Parlamenta un Padomes direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI, noteikumiem;

2) lai datus izmantotu administratīvajā vai civilajā tiesvedībā, kā arī ar likumu pilnvarotu valsts institūciju amatpersonu darbībā, ja tā saistīta ar noziedzīgu nodarījumu novēršanu, atklāšanu, izmeklēšanu vai kriminālvajāšanu, vai kriminālsodu izpildi, procesu par noziedzīgi iegūtu mantu, medicīniska rakstura un audzinoša rakstura piespiedu līdzekļiem vai piespiedu ietekmēšanas līdzekļiem juridiskām personām, vai spēkā esošu nolēmumu jaunas izskatīšanas norisi un izpildi;

3) lai novērstu tūlītēju būtisku sabiedriskās drošības apdraudējumu;

4) ja datu subjekts devis piekrišanu datu apstrādei.

**46. pants. Datu subjekta tiesības attiecībā uz datu apstrādi Eirojustā un Eiropolā**

(1) Datu subjektam ir tiesības iesniegt pieprasījumu Inspekcijai par savu datu apstrādi vai par savu datu apstrādes pārbaudi Eirojustā vai Eiropolā.

(2) Inspekcija, saņemot šā panta pirmajā daļā minēto pieprasījumu, nekavējoties, bet ne vēlāk kā mēneša laikā no tā saņemšanas dienas pārsūta pieprasījumu attiecīgi Eirojustam vai Eiropolam izskatīšanai un informē par to datu subjektu.

**47. pants. Videonovērošanas nosacījumi**

(1) Šā likuma prasības neattiecas uz personu veikto datu apstrādi, izmantojot automatizētas datu ieraksta ierīces ceļu satiksmē. Ceļu satiksmē iegūtos ierakstus ir aizliegts izpaust trešajām personām, izņemot valsts institūcijām normatīvajos aktos noteikto funkciju izpildei un pārziņiem likumisko interešu aizsardzībai.

(2) Šā likuma prasības neattiecas uz fizisko personu veikto datu apstrādi, izmantojot automatizētas videonovērošanas ierīces personiskajām un mājsaimniecības vajadzībām, izņemot gadījumus, kad tiek veikta publiskās telpas novērošana plašā mērogā vai tiek izmantoti tehniskie palīglīdzekļi informācijas strukturēšanai.

(3) Gadījumos, kad pārzinis ar nolūku informēt datu subjektu par videonovērošanu izmanto informatīvo zīmi, tajā norāda vismaz pārziņa nosaukumu, kontaktinformāciju, datu apstrādes mērķi un citas Regulas 13. pantā norādītās informācijas iegūšanas iespējas.

**48. pants. Auditācijas pieraksti**

(1) Pārzinis nodrošina sistēmas auditācijas informācijas uzglabāšanu vismaz vienu gadu pēc ieraksta izdarīšanas, ja normatīvie akti vai apstrādes raksturs nenosaka citādi.

(2) Pārzinim ir tiesības nesniegt Regulas 15. pantā minēto informāciju datu subjektam, ja tā rīcībā vairs nav auditācijas pierakstu, kuros ir pieejama informācija, ko ir pieprasījis datu subjekts.

(3) Pārzinim nav pienākums saglabāt auditācijas pierakstos informāciju tikai lai atbildētu uz datu subjekta pieprasījumu.

**X nodaļa**

**Administratīvā atbildība datu aizsardzības jomā**

**49. pants. Valsts amatpersonu vai valsts institūcijas darbinieku administratīvā atbildība datu aizsardzības jomā**

(1) Par nelikumīgām darbībām ar datiem, tas ir, par jebkurām nelikumīgām darbībām ar datiem, ieskaitot datu vākšanu, reģistrēšanu, ievadīšanu, glabāšanu, sakārtošanu, pārveidošanu, izmantošanu, nodošanu, pārraidīšanu, izpaušanu, apstrādes ierobežošanu vai dzēšanu piemēro naudas sodu valsts amatpersonai vai valsts institūcijas darbiniekam līdz divsimt naudas soda vienībām.

(2) Par datu bloķēšanas, kļūdaini vai nelikumīgi iegūtu datu izdzēšanas vai iznīcināšanas rīkojuma neizpildīšanu, kā arī par datu apstrādes turpināšanu pēc tam, kad apstrādei noteikts pastāvīgs vai pagaidu aizliegums piemēro naudas sodu valsts amatpersonai vai valsts institūcijas darbiniekam līdz divsimt naudas soda vienībām.

**50.pants. Atbildība par informācijas nesniegšanu Inspekcijai**

Par likumā paredzētās informācijas nesniegšanu vai nepatiesas informācijas sniegšanu Inspekcijai personām izsaka brīdinājumu vai uzliek naudas sodu fiziskajām personām no septiņdesmit līdz septiņsimt euro, amatpersonām — no divsimt astoņdesmit līdz septiņsimt euro, bet juridiskajām personām — no tūkstoš četrsimt līdz septiņtūkstoš simt euro.

Par likumā paredzētās informācijas nesniegšanu vai nepatiesas informācijas sniegšanu Inspekcijai —

izsaka brīdinājumu vai uzliek naudas sodu fiziskajām personām no piecpadsmit līdz viens simts piecdesmit naudas vienībām, amatpersonām — no sešdesmit līdz divsimt naudas vienībām, bet juridiskajām personām — no četrsimt līdz desmittūkstoš naudas vienībām.

**51. pants. Kompetence sodu piemērošanā**

Administratīvo pārkāpumu procesu par šā likuma 49.pantā minētajiem pārkāpumiem veic Inspekcija.

**Pārejas noteikumi**

1. Ar šā likuma spēkā stāšanos spēku zaudē Fizisko personu datu aizsardzības likums (Latvijas Republikas Saeimas un Ministru Kabineta Ziņotājs, 2000, 9. nr.; 2002, 23. nr.; 2007, 3., 8. nr.; 2008, 7. nr.; 2009, 14. nr.; Latvijas Vēstnesis, 2010, 78. nr.; 2012, 104. nr.; 2014, 38. nr.).

2. Inspekcija ir Datu valsts inspekcijas tiesību un saistību pārņēmēja.

3. Datu valsts inspekcijas direktors pilda Inspekcijas direktora funkcijas līdz brīdim, kad saskaņā ar šā likuma 7. pantā noteikto kārtību amatā tiek apstiprināts jauns Inspekcijas direktors, bet ne vēlāk kā līdz 2019. gada 31. decembrim.

4. Personas, kuru dati ir iekļauti Datu valsts inspekcijas datu aizsardzības speciālistu reģistrā pirms šā likuma spēkā stāšanās un kuras nav no šā reģistra izslēgtas, iekļauj Datu aizsardzības speciālistu sarakstā, ja tās sešu mēnešu laikā no šā likuma spēkā stāšanās dienas iesniedz attiecīgu rakstveida lūgumu Inspekcijas direktoram.

5. Šā likuma X nodaļa stājas spēkā vienlaikus ar Administratīvo pārkāpumu procesa likumu.

6. Pieņemot šā likuma 35.pantā atrunātos lēmumus, līdz Administratīvo pārkāpumu procesa likuma spēkā stāšanas brīdim tiek piemērots Latvijas Administratīvo pārkāpumu kodekss.

Likums stājas spēkā 2018. gada 25. maijā.

Tieslietu ministrs Dzintars Rasnačs

Iesniedzējs:

Tieslietu ministrs Dzintars Rasnačs